# Doctor Brants Narrenschiff/Von Füllen und Prassen

| « Von närrischen Anschlägen | Sebastian Brant Doctor Brants Narrenschiff | Von Pfennigsnarren » |
| fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |||
| Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). |||
[21v]
Billich jn künfftig armu$^o$t feltt Wer sta$^e$ts noch schleck vnd füllen stelt Vnd sich den brassern zu$^o$ geselt
Der du$^o$t eym narren an die schu$^o$ Der weder tag noch nacht hat ru$^o$w Wie er den wanst füll / vnd den buch Vnd mach vß jm selbs eyn wynschluch
[22r]
Als ob er dar zu$^o$ wer geboren
Das durch jn wurd vil wyns verloren Vnd er wer eyn ta$^e$glicher riff Der geho$^e$rt wol jn das narren schiff Dann er zersto$^e$rt vernunfft vnd synn
Das wirt er jn dem altter jnn
Das jm würt schlottern kopff vnd hend Er kürtzt syn leben vnd syn end Eyn scha$^e$dlich ding ist vmb den wyn By dem mag nyeman witzig syn
Wer freüd vnd lust dar jnn jm su$^o$cht
Eyn drunckner mensch gar nyemans ru$^o$cht Vnd weiß keyn moß noch vnderscheyt / Vil vnküsch kumbt vß trunckenheyt / Vil übels ouch dar vß entsprinckt /
Eyn wiser ist / wer syttlich drinckt /
Noe mo$^e$cht nit liden den wyn Der jnn doch fand vnd pflantzet jn / Loth sündt durch win zu$^o$r andern fart / Durch wyn der toüffer ko$^e$ppfet wart /
Wyn machet vß eym wisen man
Das er die narrenkapp streifft an / Do Israhel sich füllet woll / Vnd jnn der buch was me dann vol / Do fyngen sye zu$^o$ spielen an
Vnd mu$^e$sten do gedantzet han /
Gott gebot den su$^e$nen Aaron Das sie syn soltten wynes on / Vnd alles das do truncken macht Des priesterschafft doch wenig acht
[22v]
Do holofernes truncken wart
Verlor den kopff er / zu$^o$ dem bart / Thamyris riecht zu$^o$ spiß vnd tranck Do sie den künig Cyrum zwank / Durch wyn lag nyder Bennedab /
Do er verlor noch all syn hab
All ere vnd tugent gar vergaß Alexander / wann er truncken was / Vnd dett gar offt jn trunckenheyt Das jm wart selber darnach leit /
Der rich man tranck als eyn gesell
Vnd aß des morndes jnn der hell / Der mensch wer fry / keyn knecht gesyn Wann drunckenheyt nit wer / vnd wyn
Wer wyns vnd feyßt dings flysset sich
Der wirt nit sellig oder rich /
Dem we vnd synem vatter we Dem würt krieg / vnd vil vnglücks me Wer sta$^e$ts sich füllet wie eyn ku$^o$ Vnd will eym yeden trincken zu$^o$
Vnd warten / als das man jm bringt /
Dann wer on nott vil wyns vß drinckt Dem ist glich / als der vff dem mer Entschlofft / vnd lyt on synn / vnd wer Als du$^o$nt die vff den praß hant acht
Schlemmen vnd demmen / tag vnd nacht
Den dreit der wirt noch kuntschafft zu$^o$ Eyn bu$^o$g vnd vierteyl von eynr ku$^o$ Vnd bringt jnn mandel / figen / riß / So bezalen sie jn vff dem yß
[23r]
Vil würden bald vast witzig syn
Wann wißheyt stecket jnn dem wyn Die jn sich giessen spat vnd fru$^o$ Je eyner drinckt dem ander zu$^o$ / Ich bring dir eyns / ich kützel dich /
Das gbürt dir / der spricht / so wart ich /
Vnd wer mich / biß wir beid sint vol Do ist den narren yetz mit wol Eyns vff dem becher / zwey für den mund Eyn strick an hals wer eym gesundt
Vnd wa$^e$ger dann sollich füllery
Triben / es ist eyn groß narry
Die Seneca zitlich für sach Dar vmb er jnn syn bu$^e$cheren sprach Das man würd etwan geben mer
Eym druncknen / dann eym nu$^e$chtern ere
Vnd man würd wellen geru$^e$met syn Das eyner druncken wer von wyn
Die biersupper ich dar zu$^o$ meyn Do eyner drinckt eyn tunn alleyn
Vnd werden do by also vol
Man lieff mit eym eyn tür vff wol / Eyn narr mu$^o$ß vil gesoffen han Eyn wiser ma$^e$ßlich drincken kan Vnd ist gesünder vil dar mit
Dann / der mit kübeln jn sich schüt
Der wyn ist gar senfft am jngang Zu$^o$ letst sticht er doch wie eyn schlang Vnd güßt syn gifft durch alles blu$^o$t Glich wie der Basiliscus du$^o$t